b'\n_START_ARTICLE_\nGhe\xc8\x9barul de sub Zgur\xc4\x83\xc8\x99ti\n_START_SECTION_\nLocalizare\n_START_PARAGRAPH_\nPe\xc8\x99tera se afl\xc4\x83 \xc3\xaen comuna G\xc3\xa2rda de Sus, jude\xc8\x9bul Alba, \xc3\xaen Mun\xc8\x9bii Bihorului pe versantul abrupt ce coboar\xc4\x83 din Dealul Mununa spre Valea Ord\xc3\xa2ncu\xc8\x99ii, la altitudinea de 921 m. Se ajunge la ea fie urc\xc3\xa2nd din Valea Ordancu\xc8\x99ii pe versantul drept o potec\xc4\x83 abia vizibil\xc4\x83 ce \xc3\xaencepe aval de Pe\xc8\x99tera Poarta lui Ionele, fie cobor\xc3\xa2nd din Dealul Mununii, din marcajul cruce ro\xc8\x99ie care duce din comuna G\xc3\xa2rda de Sus la Cabana Sc\xc4\x83ri\xc8\x99oara. Pe\xc8\x99tera este localizat\xc4\x83 la 46\xc2\xb028\xe2\x80\xb20\xe2\x80\xb3N 22\xc2\xb058\xe2\x80\xb211\xe2\x80\xb3E\n_START_SECTION_\nIstoric, explorare \xc8\x99i descrierea pe\xc8\x99terii\n_START_PARAGRAPH_\nPrima men\xc8\x9biune a pe\xc8\x99terii a fost f\xc4\x83cut\xc4\x83 de R. Jeannel \xc8\x99i Emil Racovi\xc8\x9b\xc4\x83 (1929), care dau o descriere, o schi\xc8\x9b\xc4\x83 de hart\xc4\x83 \xc8\x99i prezint\xc4\x83 diferite fenomene hidrologice, biologice \xc8\x99i meteorologice. Ei denumesc pe\xc8\x99tera \xe2\x80\x9eGhe\xc8\x9barul de la Zgura\xc8\x99ti". Por\xc8\x9biunea explorat\xc4\x83 arat\xc4\x83 astfel:_NEWLINE_\xc3\x8en versantul abrupt al V\xc4\x83ii Ordancu\xc8\x99a, pe o por\xc8\x9biune limitat\xc4\x83 se formeaz\xc4\x83 o platform\xc4\x83 care este perforat\xc4\x83 de deschiderea unui aven cu diametru de 40 m. \xc3\x8en peretele lui nordic (cel dinspre versant) se deschide o dubl\xc4\x83 arcad\xc4\x83: la dreapta (est) un mare portal de 20 m l\xc4\x83\xc8\x9bime \xc8\x99i 30 m \xc3\xaen\xc4\x83l\xc8\x9bime, iar la st\xc3\xa2nga (vest) un portal mai mic, de 10 m l\xc4\x83\xc8\x9bime \xc8\x99i 3\xe2\x80\x944 m \xc3\xaen\xc4\x83l\xc8\x9bime. Deasupra acestor deschideri peretele avenului mai are p\xc3\xa2n\xc4\x83 la buz\xc4\x83 circa 50 m \xc3\xaen\xc4\x83l\xc8\x9bime._NEWLINE_\xc3\x8en aven se coboar\xc4\x83 f\xc4\x83r\xc4\x83 dificultate cei 30 m prin col\xc8\x9bul de sud-vest \xc8\x99i se ajunge pe marele grohoti\xc8\x99 care se prelinge pe sub cele dou\xc4\x83 portaluri. La jum\xc4\x83tatea acestei pante \xc3\xaen peretele din dreapta pe l\xc3\xa2ng\xc4\x83 care cobor\xc3\xa2m se deschid dou\xc4\x83 mici guri de galerii. Cea inferior\xc4\x83 se \xc3\xaenchide la c\xc3\xa2\xc8\x9biva zeci de metri dar cea superioar\xc4\x83 mai complicat\xc4\x83 se termin\xc4\x83 \xc3\xaen abruptul muntelui, form\xc3\xa2nd cea de-a II-a intrare a pe\xc8\x99terii. _NEWLINE_Dup\xc4\x83 portal se mai coboar\xc4\x83 30 m \xc8\x99i se ajunge \xc3\xaentr-o vast\xc4\x83 sal\xc4\x83, impresionant\xc4\x83 prin dimensiuni, luminat\xc4\x83 din bel\xc8\x99ug de lumina ce se revars\xc4\x83 prin marele portal. Sala, alungit\xc4\x83 est-vest, are 120 m lungime, 60 m l\xc4\x83\xc8\x9bime, 50 m \xc3\xaen\xc4\x83l\xc8\x9bime \xc8\x99i fundul plat, constituit din argil\xc4\x83, pe care se dezvolt\xc4\x83 o bogat\xc4\x83 vegeta\xc8\x9bie de mu\xc8\x99chi. De peretele opus intr\xc4\x83rii este lipit un grohoti\xc8\x99 ce se \xc3\xaentinde pe o mare lungime \xc8\x99i care ajunge la o \xc3\xaen\xc4\x83l\xc8\x9bime de circa 25 m fa\xc8\x9ba de fundul s\xc4\x83lii. De jur imprejurul s\xc4\x83lii diverse nivele de argil\xc4\x83 indic\xc4\x83 \xc3\xaenal\xc8\x9bimea p\xc3\xa2n\xc4\x83 la care se ridic\xc4\x83 apa, nivelul maxim fiind la circa 25 m, c\xc3\xa2nd \xc3\xaentreaga sal\xc4\x83 este inundat\xc4\x83 \xc8\x99i transformat\xc4\x83 \xc3\xaen lac._NEWLINE_Din Sala Mare se pornesc patru galerii la diferite nivele. \xc3\x8en extrema st\xc3\xa2ng\xc4\x83 g\xc4\x83sim  "Galeria U" ca o ni\xc8\x99\xc4\x83 descendent\xc4\x83 de 4 m ce \xc3\xaencepe la nivelul salii cu o deschidere de 50 cm. Ea se \xc3\xaenal\xc8\x9b\xc4\x83 apoi la 2 m diametru, termin\xc3\xa2ndu-se cu un puternic colmataj de argil\xc4\x83. _NEWLINE_Urmeaz\xc4\x83 spre dreapata "Galeria V" care dup\xc4\x83 c\xc3\xa2\xc8\x9biva zeci de metri debu\xc8\x99az\xc4\x83 \xc3\xaen Sala de sub Poart\xc4\x83. \xc3\x8en partea opus\xc4\x83 sala urc\xc4\x83 ca apoi s\xc4\x83 cad\xc4\x83 \xc3\xaentr-o s\xc4\x83ritoare de 2 m termin\xc3\xa2ndu-se \xc3\xaen Sala Sifonului. _NEWLINE_Urm\xc4\x83toarea galerie "Galeria H" e ceva mai sus \xc8\x99i paralela cu "V" dar str\xc3\xa2mt\xc4\x83 \xc8\x99i joas\xc4\x83. Aici a fost montat\xc4\x83 o poart\xc4\x83 metalic\xc4\x83, Poarta Egoi\xc8\x99tilor. Galeria se termin\xc4\x83 \xc3\xaen tavanul S\xc4\x83lii de sub Poart\xc4\x83 de care o leag\xc4\x83 dou\xc4\x83  pu\xc8\x9buri._NEWLINE_Ultima, "Galeria Y" \xc3\xaencepe c\xc3\xa2\xc8\x9biva metri mai la dreapta, este neinteresant\xc4\x83 \xc8\x99i se termin\xc4\x83 dup\xc4\x83 40 m._NEWLINE_At\xc3\xa2t era cunoscut de la E.Racovi\xc8\x9b\xc4\x83 \xc8\x99i R.Jeannel. \xc3\x8en 1976 la gura avenului \xc3\xae\xc8\x99i face apari\xc8\x9bia Liviu V\xc4\x83lena\xc8\x99de la "Z" Oradea, cel mai "productiv" speolog al perioadei de glorie a speologiei rom\xc3\xa2ne 1975-1990, descoperitor al c\xc3\xa2torva sute de pe\xc8\x99teri cu peste 100 km de galerii. \xc8\x98i nu venea singur, ci \xc3\xaenso\xc8\x9bit de un alt "greu" Gabi Halasi, bun explorator, cartograf dar mai ales scufund\xc4\x83tor (urma s\xc4\x83 plece dintre noi c\xc3\xa2\xc8\x9biva ani mai t\xc3\xa2rziu la Izbucul Izb\xc3\xa2ndi\xc8\x99 din cauza unei defec\xc8\x9biuni la aparatul de scufundare). Ei exploreaz\xc4\x83 \xc8\x99i recarteaz\xc4\x83 partea cunoscut\xc4\x83 a pe\xc8\x99terii \xc8\x99i profit\xc3\xa2nd de nivelul sc\xc4\x83zut al sifonului de la cap\xc4\x83tul Galeriei "V" \xc3\xael dep\xc4\x83\xc8\x99esc \xc8\x99i descoper\xc4\x83 o galerie de 35 de metri dar declar\xc4\x83 pe\xc8\x99tera terminat\xc4\x83. _NEWLINE_Aceast\xc4\x83 concluzie a fost infirmat\xc4\x83 \xc3\xaen acela\xc8\x99i an de urm\xc4\x83toarea echip\xc4\x83 sosit\xc4\x83 \xc3\xaen zona: Viorel Ludu\xc8\x99an \xc8\x99i Eugen Cindrea, de la Polaris Blaj. Dup\xc4\x83 ce au "m\xc4\x83turat" \xc3\xaentreaga vale oarb\xc4\x83de la Iapa la Mununa \xc3\xaen c\xc4\x83utarea re\xc8\x9belei subterane pe care o b\xc4\x83nuiau, ajung \xc8\x99i la Zgur\xc4\x83\xc8\x99ti, ultima posibilitate  de intrare \xc3\xaen re\xc8\x9beaua subteran\xc4\x83. Nu \xc3\xae\xc8\x99i puneau mari speran\xc8\x9be c\xc4\x83ci trecuse pe acolo Valena\xc8\x99 care nu l\xc4\x83sa \xc3\xaen urm\xc4\x83 ceva de descoperit. _NEWLINE_\xc8\x98i totu\xc8\x99i, Cindrea, \xc3\xaenso\xc8\x9bit de o echip\xc4\x83 de speologi cehi \xc3\xae\xc8\x99i \xc3\xaencearc\xc4\x83 norocul la sifonul final \xc8\x99i reu\xc8\x99esc s\xc4\x83-l treac\xc4\x83. Nu se opresc \xc3\xaens\xc4\x83 ca cei dinaintea lor \xc8\x99i for\xc8\x9beaz\xc4\x83 un horn. Printr-o c\xc4\x83\xc8\x9b\xc4\x83rare dificil\xc4\x83, dup\xc4\x83 8 m se p\xc4\x83trunde \xc3\xaentr-o galerie care promite continuare. \xc3\x8en Sala de Mese, galeria se bifurc\xc4\x83. Echipa se divide \xc8\x99i sunt explorate Galeria JP care se \xc3\xaenchide dup\xc4\x83 400 m \xc8\x99i Galeria Cehilor care se termin\xc4\x83 pe malul unui mare lac,  Minunea Mununii, al c\xc4\x83rui mal opus nu se putea vedea. Aici se termin\xc4\x83 tura de explorare. \xc3\x8en urm\xc4\x83toarele intr\xc4\x83ri, Viorel Ludu\xc8\x99an \xc8\x99i Eugen Cindrea, sus\xc8\x9binu\xc8\x9bi de Clubul de Speologie Polaris, continu\xc4\x83 explorarea am\xc4\x83nun\xc8\x9bit\xc4\x83 a pe\xc8\x99terii \xc8\x99i cartarea ei. _NEWLINE_Primul lucru pe care \xc3\xael fac e s\xc4\x83 coboare nivelul sifonului. Reu\xc8\x99esc s\xc4\x83 sparg\xc4\x83 barajul de calcar ce limiteaz\xc4\x83 sifonul \xc3\xaen aval. Dar asta modific\xc4\x83 pu\xc8\x9bin cursul p\xc3\xa2r\xc3\xa2ului \xc8\x99i \xc3\xaen loc s\xc4\x83 se piard\xc4\x83 \xc3\xaen fisurile din nordul micii s\xc4\x83li ca pan\xc4\x83 acuma, el \xc3\xae\xc8\x99i face un nou curs, \xc8\x99i dupa ce taie sala \xc3\xaen dou\xc4\x83 se pierde sub peretele opus. Aceast\xc4\x83 schimbare putea produce o catastrof\xc4\x83. La \xc3\xaentoarcerea din explorare, Galeria "V" era complet inundat\xc4\x83 \xc8\x99i a\xc8\x99a a r\xc4\x83mas de atunci. Speologii \xc8\x99i-au amintit de Galeria "H" care se termin\xc4\x83 deasupra s\xc4\x83lii \xc3\xaen care erau prizonieri. O c\xc4\x83\xc8\x9b\xc4\x83rare curajoas\xc4\x83 pe un traseu ocolit \xc3\xaei scoate la lumin\xc4\x83._NEWLINE_S\xc4\x83 revenim la explorare. Se trece sifonul, sau ce a mai r\xc4\x83mas din el \xc8\x99i se ca\xc8\x9b\xc4\x83r\xc4\x83 \xc3\xaen Galeria Cehilor. Zona e foarte frumos \xc3\xaempodobit\xc4\x83 cu coralite" , clusterite  precum \xc8\x99i clasicele stalactite, stalagmite, scurgeri parietale, cristale \xc8\x99i draperii. _NEWLINE_Ludu\xc8\x99an trece cu o barc\xc4\x83 de cauciuc lacul dar continuarea posibil\xc4\x83 e la 15 m \xc3\xaen\xc4\x83l\xc8\x9bime pe o vertical\xc4\x83 plin\xc4\x83 de n\xc4\x83mol. Direct din barc\xc4\x83, f\xc4\x83r\xc4\x83 asigurare reu\xc8\x99e\xc8\x99te s\xc4\x83 \xc3\xaenving\xc4\x83 verticala ce de atunci a r\xc4\x83mas echipat\xc4\x83 permanent cu coard\xc4\x83. De aici, cu lumini de pe ambele maluri, lacul se vede \xc3\xaen toat\xc4\x83 m\xc4\x83re\xc8\x9bia lui. E lung de 80 m \xc8\x99i limpede. Pe fundul lui la 12 m se v\xc4\x83d stalacmite inundate iar din tavan plonjeaz\xc4\x83 stalctite imense ce sparg oglinda. E cel mai mare lac subteran din \xc8\x9bar\xc4\x83. Din acest balcon Ludu\xc8\x99an descoper\xc4\x83 o galerie cu direc\xc8\x9bia general\xc4\x83 nord, continuarea pe\xc8\x99terii._NEWLINE_Expedi\xc8\x9bia urm\xc4\x83toare se reia din acest punct. Se descoper\xc4\x83 Sala Lacului cu Nuferi, cu podeaua acoperit\xc4\x83 de gururi  pline cu cristale. La baza peretelui s\xc4\x83lii, un pu\xc8\x9b negru \xc8\x99i ad\xc3\xa2nc este sondat cu o piatr\xc4\x83. Se aude zgomot de apa (Lacul Necunoscut) a\xc8\x99a c\xc4\x83 aten\xc8\x9bia se \xc3\xaendreapt\xc4\x83 spre tavan. \xc3\x8en partea nordic\xc4\x83 s-ar vedea ceva, dar tentativele de c\xc4\x83\xc8\x9b\xc4\x83rare sunt ratate. Cindrea intuie\xc8\x99te un traseu pe peretele sudic, face o traversare delicat\xc4\x83 \xc8\x99i ajunge \xc3\xaen balconul r\xc3\xa2vnit. Pasajul va purta numele \xc3\xaenving\xc4\x83torului \xc8\x99i va r\xc4\x83m\xc3\xa2ne echipat. Se coboar\xc4\x83 o pant\xc4\x83 accentuat\xc4\x83 p\xc3\xa2n\xc4\x83 la Perle \xc8\x99i ac\xc8\x9biunea se opre\xc8\x99te pe buza unei pr\xc4\x83p\xc4\x83stii ad\xc3\xa2nci cu pere\xc8\x9bii plini de stalacmite \xc8\x99i n\xc4\x83mol. \xc3\x8en fundul pr\xc4\x83pastiei denumit\xc4\x83 ulterior Baile de N\xc4\x83mol, se z\xc4\x83re\xc8\x99te un lac._NEWLINE_Explorarea se reia \xc8\x99i Viorel Ludu\xc8\x99an coboar\xc4\x83 la lac, ca\xc8\x9b\xc4\x83r\xc4\x83 peretele opus de unde \xc3\xaentrez\xc4\x83re\xc8\x99te continuarea, dar nu acolo, ci pe peretele din spatele lui. \xc3\x8encearc\xc4\x83 s\xc4\x83 revin\xc4\x83 dar aproape de tavan, plan\xc8\x99eul de n\xc4\x83mol alunec\xc4\x83 ca o avala\xc8\x99\xc4\x83 cu ca\xc8\x9b\xc4\x83r\xc4\x83tor cu tot.  Se pr\xc4\x83bu\xc8\x99este \xc3\xaen gol. Jos \xc3\xael a\xc8\x99teapt\xc4\x83 un lac rece cu pere\xc8\x9bii verticali \xc8\x99i \xc3\xaen\xc4\x83moli\xc8\x9bi. \xc3\x8entre el \xc8\x99i Cindrea exist\xc4\x83 legat\xc4\x83 o cordelin\xc4\x83 cu care, acesta din urm\xc4\x83, cu mi\xc8\x99c\xc4\x83ri rapide blocheaz\xc4\x83 c\xc4\x83derea. _NEWLINE_Totul se termin\xc4\x83 cu bine dar expedi\xc8\x9bia urm\xc4\x83toare e temeinic preg\xc4\x83tit\xc4\x83 cu materiale de calitate \xc8\x99i leg\xc4\x83tur\xc4\x83 telefonic\xc4\x83 \xc3\xaentre echipa de v\xc3\xa2rf \xc8\x99i tab\xc4\x83ra de baz\xc4\x83 din abriul. Pe\xc8\x99tera Corobana lui G\xc3\xa2rt\xc4\x83u. Lacul de la B\xc4\x83ile de N\xc4\x83mol este trecut printr-o traversare direct\xc4\x83 \xc8\x99i se descoper\xc4\x83 sala Lacul cu Arcad\xc4\x83, dep\xc4\x83\xc8\x99it \xc8\x99i el printr-o traversare pe peretele din dreapta._NEWLINE_Dup\xc4\x83 trecerea unui prag se ajunge pe malul Lacului Lung care va fi trecut cu barca. \xc3\x8en cap\xc4\x83tul opus se ca\xc8\x9b\xc4\x83r\xc4\x83 un perete de 25 m. Urmeaz\xc4\x83 un coridor \xc3\xaen pant\xc4\x83 plin cu gururi \xc8\x99i scurgeri parietale de montmilch . care d\xc4\x83 acces printr-o s\xc4\x83ritoare de 8 m \xc3\xaen Sala Catrastrofei. Sala de 30 m diametru are podeaua \xc3\xaen pant\xc4\x83 accentuat\xc4\x83. \xc3\x8en partea de jos sala continu\xc4\x83 cu un pu\xc8\x9b ad\xc3\xa2nc de 30 m, \xc3\xaen trepte care se termin\xc4\x83 \xc3\xaen Lacul Styx, explorat superficial. \xc3\x8en partea superioar\xc4\x83 trecerea e blocat\xc4\x83 de o p\xc4\x83dure de coloane. Aici s-au oprit explor\xc4\x83rile Clubului Polaris desf\xc4\x83\xc8\x99urate \xc3\xaentre 1987-1989. Toate descoperirle au fost cartate. _NEWLINE_Dup\xc4\x83 1990 ia fiin\xc8\x9b\xc4\x83 \xc3\xaen G\xc3\xa2rda de Sus Clubul Sfinx care recarteaz\xc4\x83 (???) pe\xc8\x99tera, instaleaz\xc4\x83 o poart\xc4\x83 (???) \xc8\x99i sparg coloanele din cap\xc4\x83tul S\xc4\x83lii Catastrofei f\xc4\x83r\xc4\x83 descoperiri notabile. _NEWLINE_Pe\xc8\x99tera este unul din marile goluri subterane ale \xc8\x9b\xc4\x83rii, depa\xc8\x99e\xc8\x99te 5 km lungime, are 4 mari lacuri subterane, galerii \xc8\x99i forma\xc8\x9biuni extraordinare. Poten\xc8\x9bialul locului este \xc3\xaens\xc4\x83 foarte mare. Lungimea re\xc8\x9belei e apreciat\xc4\x83 de Viorel Ludu\xc8\x99an la cel pu\xc8\x9bin 100 km de galerii. O real\xc4\x83 provocare pentru speologii rom\xc3\xa2ni. \xc8\x98i nu numai.\n_START_SECTION_\nParticularit\xc4\x83\xc8\x9bi\n_START_PARAGRAPH_\nIn aceast\xc4\x83 pe\xc8\x99ter\xc4\x83 a fost semnalat de c\xc4\x83tre R. Jeannel si E. G. Racovita (1929) un interesant fenomen meteorologic, formarea ce\xc8\x9bii \xc3\xaen cadrul fasciculului de raze luminoase care p\xc4\x83trund pe gura pe\xc8\x99terii la ora pr\xc3\xa2nzului. Autorii presupun c\xc4\x83 este vorba de un proces de condensare a apei \xc3\xaen jurul ionilor \xc3\xaen formare, adic\xc4\x83 de un proces analog celui din camerele Wilson. Un alt element interesant \xc3\xael constituie prezen\xc8\x9ba muschilor de pe podeaua s\xc4\x83lii. Este vorba de Thamnium alopecurum L. si Oxyrrhynchium praelongum (Hedw.), forme ce cresc sub ap\xc4\x83 \xc8\x99i care indic\xc4\x83 ca atare nivelul de crestere maxim\xc4\x83 a lacului.\n_START_SECTION_\nFauna\n_START_PARAGRAPH_\nFaunistic pe\xc8\x99tera este pu\xc8\x9bin studiat\xc4\x83. Sunt prezente multe elemente trogloxene (moluste, coleoptere), dar \xc3\xaen par\xc8\x9bile \xc3\xaentunecate ale culoarelor abund\xc4\x83 Pholeuon proserpinae glaciale.\n_START_SECTION_\nCondi\xc8\x9bii de vizitare\n_START_PARAGRAPH_\nEste o pe\xc8\x99ter\xc4\x83 foarte dificil\xc4\x83. Se recomand\xc4\x83 numai echipelor de speologi foarte versati. Echipament necesar: costume impermeabile, cisme de cauciuc, multiple surse de lumin\xc4\x83, coard\xc4\x83, blocatoare, cobor\xc3\xa2toare, b\xc4\x83rci de cauciuc.'